Den 29. november 2012 købte jeg min første smartphone i TDC’s butik i Rødovre centeret. Den første måned med min nye telefon gik også fin, men så begyndte problemerne. Jeg oplevede at telefonen frøs når jeg f.eks. blev ringet op, så jeg ikke havde andre muligheder end at tage batteriet ud og genstarte telefonen. Denne fejl oplever jeg med jævne mellemrum og vælger derfor at henvende mig til butikken og reklamere for min nye smartphone. Samtidig med jeg reklamerer for den pågældende fejl, gør jeg også butikken opmærksom på, at bagskærmen ikke sidder korrekt, hvilket de i butikken giver mig ret i. De giver mig en ny bagskærm fra en anden telefon, men fejlen er stadig den samme og det bliver derfor et yderligere punkt som skal repareres.
Da jeg får min telefon tilbage, fungerer den fint i noget tid, men så begynder samme fejl at vende tilbage, hvorfor jeg igen henvender mig i butikken. Jeg reklamerer for samme fejl igen og ja, ligeledes for bagskærmen, som heller ikke er blevet ordnet ved første tur på værkstedet. Jeg indleverer altså min telefon for anden gang på et år. Desværre har jeg efter anden tur på værkstedet stadig ikke held med at få en telefon som rent faktisk virker og bagskærmen er stadig heller ikke fikset, hvilket er vildt irriterende. Naiv som man er, giver jeg dog telefonen en chance og tager alle forholdsregler i forhold til opdateringer ect., men historien gentager sig desværre. 

Efter tredje reparation indenfor halvandet år er det ved at være en trættende proces og jeg henvender mig derfor telefonisk til butikken, som forsikrer mig, at jeg kan få min telefon byttet, hvis der skulle være mere galt. Det viser sig selvfølgelig at have været en information eller løfte, om man vil, som jeg har taget for gode varer da jeg i lørdags for fjerde gang tager ud til TDC i Rødovre centeret med samme fejl på telefonen. 

Da jeg møder op i butikken bliver jeg mødt med en modvillighed til overhovedet at sætte sig ind i sagen, og som kunde bliver jeg afvist med diverse udskylninger og forklaringer. TDC tager åbenbart ikke imod kunder, der skal have ombyttet eller sendt varer til reparation i weekenden, fordi der ikke er en leder tilstede. Endvidere har medarbejderen ikke lyst til at oplyse om, hvem eller hvornår denne leder kan træffes.  Alt i alt en forfærdelig kundeservice der efterlader et indtryk af, at service ikke er noget TDC yder, hvis man ikke ønsker at købe en ny vare. Og hvad gør man så lige, når man ikke har mulighed for at blive hjulpet i weekenderne? 


Når man så, efter endnu en gang at have taget fri fra studie og job, møder op i butikken og endelig møder en leder, får jeg den besked, at der er indført en ny regel, som betyder at min telefon skal på værkstedet for fjerde gang, da den skal tjekkes for fugtskade. Jeg er stiller mig uforstående overfor denne regel, fordi der aldrig har været konstateret eller mistænkt nogen form for fugtskade på min telefon. Yderligere er jeg rasende, fordi dette er en information, som den meget ligeglade og knapt så servicemindede ekspedient kunne have givet mig om lørdagen. Nu har jeg altså taget fri fra job og studie forgæves, fordi kundeservice ikke er en del af butikkens ydelser. Jeg står altså tilbage med en følelse af at blive mistænkeliggjort for at have påført min telefon skade, så jeg kan få en ny. Men kære TDC, hvis min telefon nu bare havde fungeret fra start, havde jeg ikke ofret hverken tid eller kræfter på at tage til Rødovre centeret SÅ mange gange!!  

Så selvom det for fjerde gang er samme fejl, i samme telefon og i samme butik, og den alle tre foregående gange er blevet kontrolleret for fugt og konstateret at der aldrig har været tale om fugtskade, men at det er en tilbagevende produkt fejl i software eller lignende, vil butikken altså ikke tage ansvar.
Det lugter langt væk af at man trækker pinen ud til telefonen er over to år gammel og jeg som kunde har betalt mine afdrag. Ja samlet set efterlader denne opleves en fornemmelse af, at kunder kun er vigtige hos TDC når man enten afdrager på et produkt eller vil købe nyt. Jeg er simpelthen så skuffet over butikkens måde at håndtere min sag på. TDC i Rødovre centeret har hverken udvist respekt eller kundeservice for mig som kunde og jeg ville aldrig anbefale butikken til nogen. 
Jeg har nu brugt snart to år af mit liv på frustrationer over en telefon, som i udgangspunktet bare skulle have virket. Og dette er på trods af, at jeg er dækket af en 2 års garanti – men garanti for hvad spørger jeg bare?